DA Den Europæiske Unions Tidende C 350/10

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 350/13)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»FRANKFURTER GRÜNE SOßE«/»FRANKFURTER GRIE SOß«

EF-Nr.: DE-PGI-0005-0884-13.7.2011

BGB ( X ) BOB ( )

1. Betegnelse:

»Frankfurter Grüne Soße«/»Frankfurter Grie Soß«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Frankfurter Grüne Soße«/»Frankfurter Grie Soß« er en blanding af friske urter, som består af friske blade, bladstilke og skudspidser fra de syv krydderurter Borago officinalis (almindelig hjulkrone), Anthriscus cerefolium var. Sativus (havekørvel), Lepidium sativum (havekarse), Petroselinum crispum (Persille), Sanguisorba minor (bibernelle), Rumex acetosa (havesyre) og Allium schoenoprasum (purløg).

Der er tale om et naturprodukt, hvor de enkelte dele både hvad angår størrelse, overflade, struktur og farve, alt efter årstiden og dermed afhængigt af lysintensitet, temperatur og andre naturlige vejrpåvirkninger, kan fremstå forskelligt.

Urteblandingen »Frankfurter Grüne Soße«/»Frankfurter Grie Soß« må kun indeholde friske blade, bladstilke og skudspidser.

Petroselinum crispum, Borago officinalis, Rumex acetosa og Anthriscus cerefolium var. sativus udgør hovedparten af blandingen med ca. 75 % af den samlede vægt. Friske blade, bladstilke og skudspidser fra Allium schoenoprasum, Sanguisorba minor og Lepidium sativum udgør ca. 25 % af den samlede vægt. Alt efter årstid og de enkelte arters naturligt varierende biologiske egenskaber varierer mængdesammensætningen af de enkelte urter i urteblandingen i forhold til den samlede vægt. Ingen af urterne må udgøre over 30 % af den samlede vægt. Derudover skal urterne Petroselinum crispum, Borago officinalis, Rumex acetosa og Anthriscus cerefolium var. sativus hver især udgøre mindst ca. 8 % og urterne Allium schoenoprasum, Sanguisorba minor og Lepidium sativum, som på bestemte tidspunkter på året er særligt velsmagende, skal udgøre mindst 3 % af urteblandingen.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Havebrugsproduktionen af de syv individuelle urter, som indgår i »Frankfurter Grüne Soße«/»Frankfurter Grie Soß« (frilands og i beskyttet miljø) samt høstningen af friske blade, bladstilke og skudspidser bør finde sted i det afgrænsede geografiske område. Petroselinum crispum kan midlertidigt (eksempelvis i forbindelse med usædvanlige og forbigående sæsonudsving i tilgængeligheden på grund af fejlslagen høst i det afgrænsede geografiske område, som skyldes dårlige vejrforhold) også stamme fra havebrug udenfor det afgrænsede geografiske område. I sådanne tilfælde er det nødvendigt at sikre, at urten senest 36 timer efter høsten kan bearbejdes til bundter i det geografiske område.

Det kan kun lade sig gøre at tilsætte Petroselinum crispum inden for 36 timer efter høsten på grund af den særlige infrastruktur i det geografiske område (international lufthavn og ubrudt kølekæde) og urtens særlige egenskaber. Det er ikke tilladt at tilsætte de andre urter, hvis de er dyrket i gartnerier uden for det geografiske område. Disse urter skal være dyrket i gartnerier inden for det geografiske område.

Blandingen af de syv urters bestanddele til »Frankfurter Grüne Soße«/»Frankfurter Grie Soß« samt fremstillingen af urtebundterne skal foretages ved håndkraft og skal finde sted inden for det afgrænsede geografiske område.

3.6. Særlige regler vedrørende udskæring, rivning eller emballering osv.:

Blade og bladstilke fra de enkelte urter i »Frankfurter Grüne Soße«/»Frankfurter Grie Soß« bliver med en parallel metode lagt i lag på og imellem hinanden ved hjælp af traditionel håndkraft, som er specielt skånsomt ved bladene, rullet og omviklet med uigennemsigtigt specialpapir, som er vandafvisende på indersiden. Fremstillingen af urtebundterne indbefatter sammensætning og finafstemning af de forskellige blandingsforhold.

På grund af den negative indvirkning på urternes aroma er automatisk eller mekanisk lagdeling og bundtning af »Frankfurter Grüne Soße«/»Frankfurter Grie Soß« ved hjælp af pakkemaskiner eller lignende ikke tilladt. Det er nemlig kun ved den særligt skånsomme manuelle lagdeling af de enkelte ubeskårede blade, skudspidser og bladstilke, i stil med forarbejdningen på en fabrik, at de enkelte friske urters særlige aroma bibeholdes helt indtil de forarbejdes til mad. I form af en blanding af beskårede blade kan urterne herefter skabe den typiske og unikke smag og den særlige konsistens af friske ingredienser i den tilberedte mad.

»Frankfurter Grüne Soße«/»Frankfurter Grie Soß« sælges som traditionel urteblanding af friske, hele krydderurter i bundter med en samlet vægt på mindst 250 g. Produktet tilbydes traditionelt til forbrugerne i Frankfurtområdet i sådanne urtebundter på 250 g. Herudover findes der også større bundter til storforbrugere (eksempelvis 1 kg og 5 kg).

3.7. Specifikke mærkningsregler:

Det er obligatorisk at påtrykke »Frankfurter Grüne Soße« eller alternativt »Frankfurter Grie Soß« og en liste over de syv urter med grøn skrift på ydersiden af det under punkt 3.6 nævnte specialpapir, som er viklet rundt om urtebundterne. Nedenunder er med let læselig skrift påtrykt tilføjelsen: frische Kräuterkomposition zur Zugbereitung der »Grünen Soße«.

4. Præcis afgrænsning af det geografiske område:

Det geografiske område udgøres af byen Frankfurt am Main og de umiddelbare nabobyer og kommuner Oberursel, Bad Homburg, Karben, Bad Vilbel, Niederdorfelden, Maintal, Offenbach am Main, Neu-Isenburg, Mörfelden-Walldorf, Rüsselsheim, Raunheim, Kelsterbach, Hattersheim, Kriftel, Hofheim, Kelkheim, Liederbach, Sulzbach, Schwalbach, Eschborn und Steinbach.

5. Tilknytning til det geografiske område:

5.1. Det geografiske områdes egenart:

På grundlag af de små havebrug, som på baggrund af den politiske afgrænsning til oplandet har en meget lang tradition i Frankfurt og allerede blev omtalt officielt i år 1215, fulgte i århundredernes løb en løbende fortrængning af de større landbrugsvirksomheder til oplandet. På grund af de lokale arveregler blev området inddelt i stadig mindre arealer. På disse til dels bitte små arealer udviklede sig efterfølgende i århundredernes løb den specielle dyrkning af sorter og arter af urter (som pimpinelle), som næsten ikke dyrkes uden for Frankfurt.

Særligt de specielle spisevaner hos den jødiske befolkning, som traditionelt har været stor i Frankfurt, havde senest ved det 19. århundredes afslutning fremmet forbruget og dermed også dyrkningen af friske urter.

En yderligere egenskab understreger den særlige knowhow hos urtegartnerne i Frankfurt. For kun de ved, hvordan man bringer de enkelte foranderlige egenskaber og bestanddele i en blanding (bundt af friske urter) i balance, og således muliggør en harmonisk smagsoplevelse for forbrugeren. I denne forbindelse er særligt virkningerne af årstidernes skiften og de varierende dyrkningsvilkår, den svingende tilgængelighed af enkelte urter fra frilandsdyrkning eller dyrkning i beskyttet miljø samt urternes farve, smagsintensitet og aromaer senere i forarbejdningsprocessen (indflydelse på konsistensen) vigtige for det traditionelle produkt.

5.2. Produktets egenart:

Produktet »Frankfurter Grüne Soße«/»Frankfurter Grie Soß« er en specialitet af friske urter, som er både velkendt og populær hos forbrugerne i det geografiske område og som udgør en grundlæggende ingrediens i flere forskellige retter og derfor nyder stor anseelse.

Fra 1920'erne til 1950'erne etablerede betegnelsen »Frankfurter Grüne Soße«/»Frankfurter Grie Soß« sig på effektiv vis som et selvstændigt navn for urteblandingen i forhold til den færdige ret med navnet »Grüne Soße«. Dette skyldtes først og fremmest at man på dette tidspunkt for første gang konsekvent mærkede urtebundterne som »Frankfurter Grüne Soße«/»Frankfurter Grie Soß«.

Som følge af at afsætningen af urtebundterne i oplandet også voksede fra dette tidspunkt anvendte man ligeledes »Frankfurter Grüne Soße«/»Frankfurter Grie Soß« som betegnelse for urteblandingen som en grundlæggende ingrediens i forskellige retter for at differentiere produktet fra urteblandingen »Kasseler Grüne Soße« (med andre urter), som også var på markedet. Derudover har »Frankfurter Grüne Soße«/»Frankfurter Grie Soß« over generationer på mange måder etableret sig som identitetsskabende regionalt produkt i det geografiske områdes samfund og kultur. Den specialviden, som er opstået hos urtegartnerne vedrørende dyrkning og høst af de enkelte urter, og den deraf skabte unikke knowhow om, hvordan man fremstiller en særligt harmonisk blanding af de syv enkelte urter, udviklede sig i flere familier over generationer, bevises på talrige udstillinger og berømmes i form af mindesmærker (»Grüne Soße«-Denkmal) og på Museer (Oberräder Gärtnermuseum) samt i form af egen kulturfestival (Grüne Soße Festival).

Store dele af Frankfurts befolkning har allerede i flere generationer i høj grad identificeret sig med den lokale specialitet af friske urter, »Frankfurter Grüne Soße«/»Frankfurter Grie Soß«. Dette ses bl.a. ved, at »Frankfurter Grüne Soße«/»Frankfurter Grie Soß«, som fremstilles med håndkraft i det geografiske område tæt på forbrugeren, som en særlig blanding af friske urter velvilligt bliver bragt på banen som en prægende faktor for lokalbevidstheden, ikke kun i talrige avisartikler og i fjernsynet, men også på internettet. Som eksempler på urteblandingens betydning kan bl.a. nævnes romanen »Die abenteuerliche Reise der sieben Kräuter« af Horst Nopens, Volkshochschule Frankfurts udgivelse »Des war die Zeit«, diverse TV-indslag af den regionale statslige TV-kanal HR samt diverse udgivelser fra kunstnere, kulturskabere og byen Frankfurt om emnet: »Sieben Kräuter müssen es sein — Die Frankfurter Grüne Soße«.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Ud over at dyrkningen af urter i små havebrug har fundet sted her i mange generationer, udgør det geografiske område også det vigtigste afsætnings- og forbrugsområde for »Frankfurter Grüne Soße«/»Frankfurter Grie Soß«. I det mangeårige samspil mellem urtegartnerne på den ene side og forbrugerne (privatkunder og gastronomi) på den anden side er der i generationernes løb opstået en bestemt forestilling om, hvordan en »Frankfurter Grüne Soße«/»Frankfurter Grie Soß« skal være. Denne særlige viden er udelukkende skabt hos urtegartnerne i Frankfurt, er bevaret her til den dag i dag og findes ikke andre steder.

Den særlige viden og knowhow om, hvornår og hvordan man skal udføre hvilken handling i forbindelse med høsten og sammenblandingen, og de enkelte urters særlige karakter — navnlig aroma, farve og smag — som på den ene side skyldes de særlige geografiske forhold, der er nævnt under punkt 5.1, og på den anden side skyldes den særligt harmoniske sammensætning af de enkelte urter i et bundt, som er nævnt under punkt 3.5., har ført til, at den lokale fremstilling af urteblandingen i det geografiske område betragtes som kulturarv, der gives videre til efterfølgende generationer. Som urteblanding er »Frankfurter Grüne Soße«/»Frankfurter Grie Soß« et kostbart stykke kulturarv, som det gælder om at bevare.

Den lange tradition for dyrkning af friske urter til »Frankfurter Grüne Soße«/»Frankfurter Grie Soß«, som er blevet fremmet af placeringen og efterspørgslen i Frankfurtområdet, gik hånd i hånd med retten »Grüne Soßes« faste forankring i det regionale køkken.

Det særlige ved urteblandingen »Frankfurter Grüne Soße«/»Frankfurter Grie Soß« er, at både alle husholdninger og alle gastronomer helt indtil i dag bruger deres egen opskrift til at viderebearbejde urterne til den færdige ret, »Grüne Soße«.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3))

https://register.dpma.de/DPMAregister/geo/detail.pdfdownload/41038.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.